
Република Србија                                                                                                                                                                                         

ОПШТИНА ВЛАСОТИНЦЕ                                                  

СКУПШТИНА ОПШТИНЕ

01 бр.060-77-6/2026
23.09.2026.године

В Л А С О Т И Н Ц Е

          На основу чланова 11, 12. и 13. Закона о планском систему Републике Србије у („Службени гласник Републике Србије“, број 30/2018), члана 20. и 46. Закона о локалној самоуправи („Службени гласник Републике Србије“ број 129/2007, 83/2014 – др.закон, 101/2016 – др.закон, 47/2018 и 111/21-др.закон), члана 4. Закона о социјалној заштити ("Сл. гласник РС", бр. 24/2011 и 117/2022 - одлука УС) и члана 40. став 1, тачка 4.  Статута општине Власотинце („Службени гласник града Лесковца“ број 6/19) Скупштина општине Власотинце на седници одржаној 23.09.2026. године донела је 
ОДЛУКУ О УСВАЈАЊУ СТРАТЕГИЈЕ за унапређење услуга социјалне заштите у општини Власотинце за период од 2026. до 2030. године
Члан 1.

Усваја се Стратегија за унапређење услуга социјалне заштите у општини Власотинце за период од 2026. до 2030. године (у даљем тексту: Стратегија), заједно са Акционим планом за 2026. годину, који чине саставни део ове одлуке.

Стратегија јесте основни документ јавне политике, којим се на целовит начин утврђују стратешки правац деловања и јавне политике у конкретној области планирања и спровођења јавних политика утврђених прописом Владе.

Члан 2.

Стратегија садржи следеће елементе:
1) визију, односно жељено стање чијем достизању доприноси постизање општих и посебних циљева;

2) преглед и анализу постојећег стања, укључујући и оцену нивоа остварености циљева спровођења јавних политика у конкретној области планирања и спровођења јавних политика на основу показатеља учинака у тој области;

3) опште и посебне циљеве јавне политике који се желе постићи, утврђене том стратегијом или другим планским документом у складу са којим се усваја (Планом развоја, концептом политике и др.);

4) мере за постизање општих и посебних циљева, узрочно-последичне везе између општих и посебних циљева и мера које доприносе остварењу тих циљева и анализу ефеката тих мера на физичка и правна лица и буџет;

5) кључне показатеље учинака на нивоу општих и посебних циљева и мера, којима се мери ефикасност и ефективност спровођења јавних политика које су тим документом утврђене;

6) институционални оквир и план за праћење спровођења, вредновање учинака и извештавање о спроведеним мерама, постигнутим циљевима и учинцима јавних политика које се утврђују или разрађују стратегијом, уз навођење институције одговорне за праћење спровођења стратегије;

7) друге елементе прописане подзаконским актом Владе.

Члан 3.
Носилац активности у реализацији Стратегије и Акционог плана је Општинска управа општине Власотинце, преко Одељења за буџет, финансије, локалну пореску администрацију и друштвене делатности, у непосредној сарадњи са Центром за социјални рад Власотинце и лиценцираним пружаоцима услуга социјалне заштите.

Члан 4.

Циљ доношења Стратегије је успостављање одрживог, ефикасног и приступачног система социјалне заштите у општини Власотинце, развој постојећих услуга (помоћ у кући, лични пратилац детета) и увођење нових услуга прилагођених потребама корисника на сеоском подручју, као и унапређење међусекторске сарадње.

Члан 5.

Средства за реализацију Стратегије и пратећих акционих планова обезбеђују се у буџету општине Власотинце у оквирима Програма 11 – Социјална и дечија заштита, у складу са билансним могућностима, као и из наменских трансфера са републичког нивоа и међународних фондова.

Члан 6.

За праћење спровођења, евалуацију и ажурирање Стратегије, Општинско веће општине Власотинце ће посебним решењем формирати мултидисциплинарно Радно тело (Комисију за мониторинг) у року од 30 дана од дана ступања на снагу ове одлуке.

Центар за социјални рад у обавези је да Радном телу доставља кварталне извештаје о броју корисника и реализацији услуга.

Радно тело подноси збирни извештај о реализацији Стратегије Скупштини општине Власотинце најмање једном годишње.

Члан 7.

Ова одлука ступа на снагу осмог дана од дана објављивања у „Службеном гласнику града Лесковца“. 
             СКУПШТИНА ОПШТИНЕ ВЛАСОТИНЦЕ, дана 23.09.2026.године, 01 бр.060-77-6/2026.

